Latvijas Republikas Saeimai

**Par savvaļas dzīvnieku izmantošanas aizliegumu cirkā Latvijā**

Arvien plašāku sabiedrības uzmanību Eiropā un arī Latvijā gūst vides un dzīvnieku aizsardzības jautājumi. Šobrīd Latvijā īpaši aktuāls ir jautājums par savvaļas dzīvnieku izmantošanu cirkā. Atsaucoties Eiropas Veterinārārstu federācijas aicinājumam, 2015. gada nogalē Latvijas Republikas Pārtikas un veterinārais dienests ierosināja veikt likuma grozījumus, lai noteiktu aizliegumu savvaļas dzīvnieku izmantošanai atrakcijās Latvijas teritorijā. Pēc Dzīvnieku aizsardzības un labturības konsultatīvās padomes sēdes lēmuma Zemkopības ministrija izveidoja darba grupu, kura sagatavoja priekšlikumus grozījumiem normatīvajos aktos par savvaļas dzīvnieku izmantošanu cirkā un atrakcijās.

Likumprojekts par savvaļas sugu dzīvnieku izmantošanas aizliegumu cirkos Latvijā 2016. gada laikā tika izstrādāts ekspertu darba grupā, kurā piedalījās dažādu iesaistīto valsts un pašvaldību iestāžu, kā arī nevalstisko organizāciju pārstāvji: **Dabas aizsardzības pārvaldes** *CITES* nodaļas vadītāja Ilona Vilne,**Vides aizsardzības un reģionālās attīstības ministrijas** Dabas aizsardzības departamenta direktore Daiga Vilkaste, **Kultūras ministrijas** Kultūrpolitikas departamenta referente Zane Beinare, **Zemkopības ministrijas** Dzīvnieku tirdzniecības, labturības un barības nodaļas vadītāja Liene Ansone, **Valsts meža dienesta** pārstāve Baiba Rotberga, **Pārtikas un veterinārā dienesta** Veterināro objektu uzraudzības daļas vadītāja Mairita Riekstiņa, **RP SIA “Rīgas Nacionālais zooloģiskais dārzs”** pārstāve Guna Vītola,**Latvijas Lauksaimniecības universitātes** Veterinārmedicīnas fakultātes profesore Aija Ilgaža, **VSIA “Rīgas Cirks”** valdes locekle Lolita Lipinska, **Latvijas kinoloģiskās federācijas** prezidente Vija Klučniece, **Latvijas Veterinārārstu biedrības**, **nodibinājuma “Dzīvnieku Drauga fonds”**, **“Latvijas Centrālās dzīvnieku aizsardzības biedrības”**, kā arī **biedrību “Dzīvnieku pansija Ulubele”**, **“Dzīvnieku SOS” un “Dzīvnieku brīvība”** pārstāvji.

Ekspertu darba grupa izskatīja dažādus iespējamos risinājumus atrakcijās un cirkos izmantoto dzīvnieku aizsardzības uzlabojumiem un vienojās par šobrīd Saeimā iesniegtā likumprojekta redakciju, kurā noteikts pilnīgs savvaļas sugu dzīvnieku izmantošanas aizliegums Latvijā, kas stātos spēkā no 2017. gada 1. jūlija ceļojošajos cirkos, un no 2018. gada 1. janvāra arī VSIA “Rīgas Cirks”. Aizliegums neattiecas uz mājas un istabas dzīvnieku, kā arī lauksaimniecības dzīvnieku izmantošanu cirkos un atrakcijās Latvijā.

Šobrīd nevienam Latvijā reģistrētam cirkam nepieder savvaļas sugu dzīvnieki. Kopš 2016. gada sākuma VSIA “Rīgas Cirks” telpas ir slēgtas renovācijai. Tādējādi, stājoties spēkā savvaļas sugu dzīvnieku izmantošanas aizliegumam cirkos Latvijā, nepastāv nekādas cirka dzīvnieku izmitināšanas problēmas.

Savvaļas dzīvnieku izmantošana cirkā ir aizliegta daudzās pasaules valstīs, tostarp Beļģijā, Austrijā, Nīderlandē, Grieķijā, Slovēnijā, Bosnijā un Hercegovinā, Horvātijā, Izraēlā, Kiprā un citur. Lielbritānijas un Igaunijas valdības apņēmušās ieviest aizliegumu drīzā nākotnē, savukārt vairākās citās valstīs, tostarp daudzās Baltijas jūras reģiona valstīs, jau ir noteikti daļēji aizliegumi.

Latvijā par dzīvnieku izmantošanas aizliegumu cirkos jau parakstījušies vairāk nekā 25 000 cilvēku. Pēdējos gados Latvijas medijos notikušas plašas diskusijas par dzīvnieku cirka ētiskajiem aspektiem un notikuši desmitiem protesti pret dzīvnieku izmantošanu cirkos.

Mēs, zemāk parakstījušās organizācijas un uzņēmumi, aicinām Saeimu atbalstīt mūsdienīgas sabiedrības vērtībās balstītus uzlabojumus dzīvnieku aizsardzībā Latvijā, balsojot par grozījumiem Dzīvnieku aizsardzības likumā, kas nosaka pilnīgu savvaļas sugu dzīvnieku izmantošanas aizliegumu cirkos Latvijā.